
Metszéspontok és identitáskonstrukciók családtörténeti narratívában. Jonathan Franzen Keresztutak című regényének és Oravecz Imre A rög gyermekei című trilógiájának összehasonlítása

Dolgozatomban Jonathan Franzen Keresztutak című regényét és Oravecz Imre A rög gyermekei
című trilógiáját hasonlítom össze. Összesen négy regényt körül járva mutatom be a
családregény műfajának tulajdonságait. A két szövegvilág egy-egy család nemzedékeken át
tartó történetét öleli fel, a családok életében hasonló motívumok kapnak fontos szerepet, ezért
dolgozatomban a regények leghangsúlyosabb attribútumait, jellegzetességeit vonom
párhuzamba. Ilyen közös jegy, például az amerikai álom megjelenése, az elbeszélői helyzet
játékossága, az újrealizmus jellemzői, a transzgenerációs hatások reprezentálása, a közösség
szervező erejének jelenléte, illetve a beszélő földrajz jelentősége. Ezenkívül fontos szerepet kap
dolgozatomban az, hogy a szövegvilágokban a család többféleképpen jelenik meg, úgy, mint a
szereplők szerveződésének ereje, illetve mint a tudás és a hagyományok fő átörökítő eszköze.
Megfigyelhető a család mint funkcionális és diszfunkcionális intézmény a tagjainak attitűdjén
keresztül. Dolgozatom fő célja, hogy a kortárs szövegvilágokon keresztül kísérletet tegyen a
családregény műfajának szélesebb körű bemutatására.



